উগো চাভেস
উগো চাভেস (পূর্ণ নাম, স্পেনীয় বানান: Hugo Rafael Chávez Frías, স্পেনীয় উচ্চারণ: /ˈuɰo rafaˈel ˈtʃaβes ˈfɾias/ উগ়ো রাফ়াএল্‌ চাভ়েস্‌ ফ্রিয়াস্‌, জন্ম: জুলাই ২৮, ১৯৫৪-মৃত্যু: মার্চ ৫, ২০১৩) (হুগো চাভেজ প্রতিবর্ণীকরণও প্রচলিত) ভেনেজুয়েলার সাবেক রাষ্ট্রপতি যিনি এক যুগের বেশি সময় ধরে দোর্দণ্ড প্রতাপে দেশ শাসন করেছেন। তিনি তিন মেয়াদে ক্ষমতায় ছিলেন। পশ্চিমাদের নিরন্তর চাপ আর বিরোধীদের টালবাহানা সামান্য টলাতে পারেনি তাকে। রাষ্ট্রপতির পাশাপাশি ভেনেজুয়েলার সশস্ত্র বাহিনী এবং প্রধান রাজনৈতিক দলটিরও নেতৃত্ব দিয়েছেন চাভেস। তিনি আন্তর্জাতিক পরিমণ্ডলে একজন আলোচিত, বিতর্কিত ব্যক্তিত্ব হিসেবে পরিচিত ছিলেন। পশ্চিমাদের ঘোর বিরোধী বলে সুপরিচিত চাভেস অর্থনীতির গুরুত্বপূর্ণ সব খাত সরকারি মালিকানায় নিয়ে আসেন। ২০০৫ ও ২০০৬ সালে টাইম (সাময়িকী) ম্যাগাজিন তাকে বিশ্বের টাইম ১০০ তথা ১০০ জন ব্যক্তির মধ্যে একজনরূপে মনোনীত করে।